聊城民俗之五十四 “一”
【卷一】【一部】
一，惟初太始，道立于一，造分天地，化成万物。
《汉书》曰：“元元本本。数始于一。”
凡一之属皆从一。
一之形，于六书为指事。凡云凡某之属皆从某者，《自序》所谓：“分别部居不相杂厕”也。《尔雅》、《方言》，所以发明转注假借。《仓颉》、《训纂》、《滂熹》及《凡将》、《急就》、《元尚》、《飞龙》、《圣皇》诸篇，仅以四言、七言成文，皆不言字形原委，以字形为书，俾学者因形以考音与义，实始于许功莫大焉。于悉切，古音第十二部。凡注言一部、二部以至十七部者，谓古韵也。玉裁作《六书音均表》，识古韵凡十七部。自仓颉造字时至唐虞、三代、秦汉、以及许叔重造《说文》，曰某声、曰读若某者，皆条理合一不紊。故既用徐铉切音矣，而又某字志之曰古音第几部。又恐学者未见六书音均之书，不知其所谓，乃于《说文》十五篇之后，附《六书音均表》五篇，俾形声相表里，因耑推究，于古形、古音、古义可互求焉。
弌，古文一。
凡言古文者，谓仓颉所作古文也。此书法后王、尊汉制，以小篆为质，而兼录古文、籒文，所谓：今叙篆文、合以古、籒也。小篆之于古、籒，或仍之，或省改之，仍者十之八九，省改者十之一二而已。仍则小篆皆古、籒也，故不更出古、籒，省改则古、籒非小篆也。故更出之。一、二、三之本古文明矣，何以更出弌弍弎也，葢所谓即古文而异者，当谓之古文奇字。
【子集上】【一字部】
古文：弌。
《唐韵》《韵会》：于悉切。《集韵》《正韵》：益悉切，漪入声。《说文》：惟初大始，道立于一。造分天地，化成万物。《广韵》：数之始也，物之极也。《易·系辞》：天一地二。《老子·道德经》：道生一，一生二。
又《广韵》：同也。《礼·乐记》：礼乐政，其极一也。《史记·儒林传》：韩生推诗之意，而为内外传数万言，其语颇与齐鲁闲殊，然其归一也。
又少也。颜延之《庭诰文》：选书务一不尚烦密。何承天《答颜永嘉书》：窃愿吾子舍兼而遵一也。
又《增韵》：纯也。《易·系辞》：天下之动贞夫一。老子《道德经》：天得一以淸，地得一以宁，神得一以灵，谷得一以盈，万物得一以生，侯王得一以为天下正。
又均也。《唐书·薛平传》：兵铠完砺，徭赋均一。
又诚也。《中庸》：所以行之者，一也。
又正一。《唐书·司马承桢传》：得陶隐居正一法，逮四世矣。
又一一。《韩非子·内储篇》：南郭处士请为齐宣王吹竽。宣王悦之，廪食以数百人。湣王立，好一一听之，处士逃。《韩愈诗》：一一欲谁怜。《苏轼诗》：好语似珠穿一一。
又《星经》：天一星，在紫微宫门外。太一星，在天一南半度。
又太一，山名，即终南山。一名太乙。
又三一。《前汉·郊祀志》：以太牢祀三一。注：天一，地一，泰一。泰一者，天地未分元气也。
又尺一，诏版也。《后汉·陈蕃传》：尺一选举。注：版长尺一，以写诏书。
又百一，诗篇名，魏应璩著。
又姓，明一炫宗。
又三字姓。北魏有一那娄氏，后改娄氏。
又一二三作壹贰叁。《大学》：壹是皆以修身为本。《史记·礼书》：总一海内。《前汉·霍光传》：作总壹。《六书故》：今惟财用出纳之簿书，用壹贰叁以防奸易。
又《韵补》：叶于利切，音懿。左思《吴都赋》：藿蒳豆蔲，姜汇非一。江蓠之属，海苔之类。
又叶弦鸡切，音兮。《参同契》：白者金精，黑者水基。水者道枢，其数名一。